Spar Nord har fremsat et købstilbud på samtlige aktier i Nørresundby Bank. Det oplyser Spar Nord til fondsbørsen. Spar Nord ejer i forvejen 54,8 procent af aktierne i banken, købstilbuddet vedrører således de resterende 45,2 procent af aktierne. Nørresundby Bank måtte i sidste uge opgive en fusion med den Frederikshavn-baserede Nordjyske Bank. Men ifølge Børsen ville Spar Nord have to milliarder kroner for sine aktier i banken - og fusionen faldt på gulvet. Spar Nords købstilbud svarer til en pris på 425 kroner pr. Nørresundby Bank-aktie og en samlet værdiansættelse på cirka to milliarder kroner. Administrerende direktør i Spar Nord Lasse Nyby peger på, at Spar Nord igennem længere tid har været interesseret i en dialog om sammenlægning af de to banker, og med Nørresundby Banks aktuelle ønske om at fusionere sig større synes timingen for et egentligt købstilbud rigtig.

Referat:
Spar Nord vil vokse - og derfor fremsætter man nu købstilbud på Nørresundby Bank. Pris: to milliarder kroner.